b"\n_START_ARTICLE_\nCasa Bernard\xc3\xad Martorell\n_START_SECTION_\nDescripci\xc3\xb3\n_START_PARAGRAPH_\nLa finca, essent partida pel passatge, acull un edifici format per dos cossos units per mitj\xc3\xa0 d'un arc sobre el que tamb\xc3\xa9 s'ha constru\xc3\xaft. Tot i aix\xc3\xad, l'estructura en al\xc3\xa7at de la fa\xc3\xa7ana principal mostra una aparen\xc3\xa7a compacta i compr\xc3\xa8n planta baixa, tres plantes, un \xc3\xa0tic i un segon \xc3\xa0tic producte d'una remunta moderna. La planta baixa, acabada en pedra de Montju\xc3\xafc, est\xc3\xa0 configurada per quatre arcs escarsers que donen acc\xc3\xa9s a les botigues i un arc de mig punt central que d\xc3\xb3na acc\xc3\xa9s al passatge, on es troba el vest\xc3\xadbul de l'immoble. Aquest arc destaca per estar emmarcat de dues semicolumnes d\xc3\xb2riques acanalades que sostenen un entaulament a base de tr\xc3\xadglifs i m\xc3\xa8topes. Aquesta obra neocl\xc3\xa0ssica que alguns autors han datat err\xc3\xb2niament vers el segle XVI, estava rematada anteriorment per dues escultures sedents dels d\xc3\xa9us Mart i Apol\xc2\xb7lo, avui desaparegudes._NEWLINE_Les obertures, alineades en eixos verticals, presenten dimensions decreixents en al\xc3\xa7ada i es presenten emmarcades amb muntants i llindes de pedra motllurada i a platabandes. Els balcons, de volada decreixent i sostinguts sobre m\xc3\xa8nsules en forma de voluta de pedra i amb els angles arrodonits, es presenten tancats amb baranes de ferro colat amb una potent ornamentaci\xc3\xb3 en forma de traceria neog\xc3\xb2tica. Els murs es presenten revestits amb un estuc que, per mitj\xc3\xa0 d'una bariada policromia, pren l'aspecte de carreus de marbre blanc amb betes grises. Tanmateix, l'element caracter\xc3\xadstic d'aquest edifici \xc3\xa9s la seva profusa ornamentaci\xc3\xb3 a base d'aplics de terracota en relleu inserits en quarterons verticals d'estuc entre balc\xc3\xb3 i balc\xc3\xb3. Aquest tipus d'ornamentaci\xc3\xb3, molt t\xc3\xadpica de l'arquitectura barcelonina de les d\xc3\xa8cades de 1840 i 1850, d\xc3\xb3ta de gran plasticitat les fa\xc3\xa7anes de la ciutat. Les terracotes d'aquesta finca presenten forma de canelobres vegetals entrella\xc3\xa7ats i de composici\xc3\xb3 ascendent, a base de putti, caps de lle\xc3\xb3, est\xc3\xadpits en forma de faune, gerros i fulles d'acant. Les sobreportes dels balcons del principal tamb\xc3\xa9 estan ornats a base de relleus de terracota, en aquest cas consistents en al\xc2\xb7legories a la ind\xc3\xbastria t\xc3\xa8xtil per mitj\xc3\xa0 d'escenes fabrils protagonitzades per infants_NEWLINE_L'\xc3\xa0tic, separat de la resta de pisos per una cornisa motllurada que serveix de llosana als balcons ampitadors que l'obren al carrer, tamb\xc3\xa9 est\xc3\xa0 decorat amb relleus de terracota a base de garlandes florals. La fa\xc3\xa7ana queda rematada per un segon \xc3\xa0tic afegit durant la primera meitat del segle XX, amb llurs balcons ampitadors sobre la cornisa que antigament definia la l\xc3\xadnia de la solera del terrat.\n_START_SECTION_\nHist\xc3\xb2ria\n_START_PARAGRAPH_\nL'any 1828, Bernard\xc3\xad Martorell i Cortada, un dels fabricants t\xc3\xa8xtils m\xc3\xa9s representatius del primer ter\xc3\xa7 del s. XIX, compr\xc3\xa0 al noble Vicen\xc3\xa7 de Figarolas i de Vilanas aquesta finca situada al Carrer Hospital. Probablement, l'adquisici\xc3\xb3 inclo\xc3\xafa una parcel\xc2\xb7la que anteriorment havia estat propietat del ve\xc3\xad convent de les Carmelites Cal\xc3\xa7ades o de l'Encarnaci\xc3\xb3. L'any 1829 el mestre paleta Joan Campasol realitz\xc3\xa0 les primeres reformes en l'edifici de tres pisos originari del s. XVII per convertir-lo en casa-f\xc3\xa0brica. La finca es prolongava fins al carrer de Sant Rafael, on el mateix mestre Joan Campasol bast\xc3\xad l'any 1833 els edificis que encara ocupen els n\xc3\xbameros 18 i 20 d'aquest carrer. L'any 1835 Bernard\xc3\xad Martorell abandon\xc3\xa0 la producci\xc3\xb3 t\xc3\xa8xtil i convert\xc3\xad la seva casa-f\xc3\xa0brica en una f\xc3\xa0brica de filats de cot\xc3\xb3, instal\xc2\xb7lant una m\xc3\xa0quina de vapor al bell mig d'unes quadres llavors existents en l'actual passatge. L'any 1849 aquelles filatures tancaren les seves portes i el mestre d'obres Pau Martorell les substitu\xc3\xad pel conjunt de cases de ve\xc3\xafns encara existents, configurant l'actual estructura de passatge._NEWLINE_En un moment encara per determinar de la primera meitat del s. XX es constru\xc3\xad la remunta del cinqu\xc3\xa8 pis."